Bybanen sporet av igjen

Tre ganger på under et halvt år.

Publisert Publisert 20. februar 2016

TRE AVSPORINGER: Lørdag sto banen bom fast på tvers av Christies gate. I oktober var det to avsporinger med bare dagers mellomrom, en ved Lagunen og den andre i Kaigaten. Foto: TOR HØVIK OG ARKIV

Denne artikkelen er over fire år gammel

Bybanen sporet av like før klokken 13 lørdag. Det er tredje gang dette skjer på fire måneder.

Denne gang var avsporingen ganske udramatisk.

— Sjåføren gjorde en glimrende jobb og stoppet med en gang hun merket at vognen ikke gikk slik den skulle, skryter brannmann Jon Eirik Haugland.

Han var med og hjalp Bybanen å få vognen tilbake i riktig spor. Denne gang var det enkelt løst. Banen rygget forsiktig tilbake til endestoppet. Da hoppet hjulene på plass igjen.

HJULSJEKK: Mannskaper fra brannvesenet og Bybanen konstaterer at avsporingen er beskjeden og får hjulene ned i sporet igjen ved å beordre Bybanen rygge langsomt tilbake til endestoppet. Foto: TOR HØVIK

I en liten halvtime sto bybanevognen på tvers av Christies gate og skapte problemer for privatbiler og rutegående busser, som måtte lirkes rundt hjørnet inn i Kaigaten.

Avsporingen skyldtes sannsynligvis en feil på sporveksleren, konstaterte driftsingeniør Geir Eikenes.

Bybanen sporet også av i Kaigaten i oktober. Noen dager etter fikk den problemer og endte med fronten i et spor og bakenden i et annet. Også det ved endestoppet. Siste dagen av september var det avsporing ved Lagunen.

— Dette er tredje gang at Bybanen sporer av på under et halvt år. I oktober i fjor var det store problemer samme sted. Da ble det sagt at noe måtte gjøres for å hindre nye avsporinger. Så skjer det igjen.

— Denne gang er ikke årsaken den samme som i oktober, sier Eikenes, som står opptatt med å rette feilen på sporveksleren.

Bybanevognen som sporet av skal inn på verksted på sjekk. Derfor kan det bli små forskyvninger i rutene utover lørdag, opplyser beredskapsvakt Leonel Munoz hos driftsselskapet Keolis.

Bybanen går nå som vanlig fra Byparken.

Publisert Publisert: 20. februar 2016 12:56 Oppdatert: 20. februar 2016 15:41